"Mie mi se pare cel puţin anormal (...) să nu putem lucra şi sâmbăta dacă vrem asta, dacă angajaţii vor să facă această chestiune şi firmele să trebuiască să le dea două zile libere pentru că este un non-sens.(..) Ar trebui să susţinem modificarea Codului Muncii ca cine vrea să lucreze şi sâmbăta să fie plătit dublu, dar atât. Este anormal cât timp nu ai angajaţi, nu ai pe cine angaja, să nu poţi să lucrezi zece ore la o firmă, dar să poţi să lucrezi cu normă întreagă la o firmă şi cu jumătate de normă la o altă firmă. În felul acesta, eu cred că putem să creştem productivitatea, salariile, iar firmele noastre să se păstreze competitive în pieţele europene", a declarat secretarul general al PNL, Ilie Bolojan, la Liga Aleşilor Locali ai PNL de la Poiana Braşov.

Ilie Bolojan mai spus că este anormal să ai şomaj într-o regiune, dar să nu ai angajaţi.

El a subliniat necesitatea dezvoltării infrastructurii şi rezolvarea problemelor din învăţământ, afirmând că primarii ştiu mai bine decât orice ministru al Educaţiei care sunt specializările căutate de mediul de afaceri la potenţialii angajaţi.